I. Mikloš, podpredseda vlády SR: (2001-12-13):
dovoľte mi, aby som vás oboznámil s odpoveďou predsedu vlády na predloženú otázku. Vážený pán poslanec, HZDS nik nemusí špiniť, HZDS sa zašpinilo samo. (Potlesk.) Problém HZDS nie je v tom, že sa o ňom verejne hovorí, problém HZDS je, že to, čo sa o ňom, o vás hovorí, je pravdivé. Vedia to občania u nás, rovnako to vedia európski politici v Bruseli, vie o tom celý svet. V poslednom čase si však HZDS veľmi, veľmi želá, aby sa na túto pravdu zabudlo. Považujem za vec zodpovednosti voči tejto krajine nedopustiť, aby sa HZDS darilo uplatniť taktiku vlka, ktorý sa prezliekol do kože baránka. Dejiny nás varujú. Tie národy, ktoré zabudli na svoju históriu, sú odkázané si ju zopakovať. Preto sa slušní ľudia nemôžu mlčky prizerať tomuto mimikry. Pozrite sa do zrkadla, vážení. Ak je vám to ťažko, prosím, pomôžem vám niekoľkými vašimi vlastnými výrokmi. Počas parlamentnej rozpravy dňa 15. 4. 1999 vystupovali poslanci HZDS veľmi aktívne. Jasne ste vyjadrovali negatívne postoje k operácii NATO na Balkáne, aj k aliancii ako takej. Nič z toho, čo vtedy zaznelo, nik z vás neoľutoval, ani neodvolal. A boli to naozaj zaujímavé výroky. Napríklad pani poslankyňa Belohorská povedala, citujem: „Vážení páni kolegovia, ak sa hovorilo o tom, za akú cenu máme ísť do NATO a vyjadrovali sme naše ekonomické parametre, ktoré pravdepodobne budeme musieť splniť, chcem sa vás teda opýtať, za akú cenu tam chcete ísť. V čom budeme mať namočené paprče, v akej krvi?" Koniec citátu. Pán poslanec Húska na adresu NATO uviedol, citujem: „Proste vystupujeme proti jastrabom v USA, aj v NATO a sme za to, aby sa uprednostnili názory tých, ktorých oni sami nazývajú holubicami". A pokračoval, citujem: „Ale chcem povedať, že pre nás je to najdôležitejšie z tých dôvodov, že cez Ramboyer presadzuje NATO v podstate kontraband záväznej územnej separácie, dovolenie separovať územia od suverénnych štátov a dovolenie ohrozovať integritu území. Priatelia, ak si toto neuvedomujeme, tak potom nevieme, o čom hovoríme. Je to naozaj vážne“. Koniec citátu. Poslanec Roman Hofbauer uviedol, citujem: „Zdôvodňovanie vojnového konfliktu v Juhoslovanskej zväzovej republike bolo medzinárodným spoločenstvom NATO uvádzané ako ochrana ľudských práv v Juhoslávii. Nuž tak, kto tomu verí, nech verí, že leteckým a raketovým bombardovaním je možné v niektorej krajine chrániť ľudské práva“. Koniec citátu. Ako je teda takýto názor zlučiteľný s dnešnou podporou NATO? Ako inak to nazvať než farizejstvom? HZDS kritizovalo a napádalo politiku NATO a Spojené štáty v období, keď táto politika potrebovala a mala podporu demokratických síl. HZDS a jeho predstavitelia napádali a osočovali NATO krátko po tom, čo znemožnili vstup Slovenska do aliancie a nebolo jasné, či a kedy sa bude NATO opäť rozširovať. Keď predstavitelia HZDS pochopili, že vďaka politike súčasnej vlády má Slovensko šancu dostať pozvanie v roku 2002 a že toto oceňuje a podporuje väčšina obyvateľov, začali sa verbálne hlásiť a podporovať vstup do NATO. Vypovedá to o tom, akú tvár má HZDS v tomto volebnom období, keď je v opozícii, ale ľudia nezabúdajú na to, ako HZDS zneužívalo svoju moc, keď bolo vo vláde. Nik nepočul, že by ste sa dištancovali od pamätnej noci 4. novembra, že by ste oľutovali privatizačné prechmaty. Nik neoľutoval hanebnú amnestiu za ešte hanebnejší zločin zavlečenia prezidentovho syna. Nik sa za tento skutok neospravedlnil. O akom očierňovaní teda hovoríte? Uvažujúci ľudia v tejto krajine vedia, aký to bol pocit priznať sa počas vašej vlády v zahraničí k slovenskému pôvodu, keď tu demarše boli na dennom poriadku. A vedia, že dnes sa všade na svete k Slovensku môžu hlásiť so vztýčenou hlavou. Skončil som.